13. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Δ. 101/15 ΠΟΛ. 5 της 24 Ιαν./10 Φεβρ. 1984 (ΦΕΚ Β΄ 62) Ορίζονται οι Τελωνειακές Περιφέρειες ως αρμόδιες αρχές για τη χορήγηση των εγκρίσεων που απαιτούνται για την εισαγωγή εμπορευμάτων με το καθεστώς της τελειοποίησης για επανεξαγωγή. Έχοντας υπόψη: 1.Τα άρθρ. 3, 5 παρ. 3 και 6 παρ. 3 του Κεφ. Α (τελειοποίηση για επανεξαγωγή) του Νόμ. 1402/83 «προσαρμογή της τελωνειακής και δασμολογικής νομοθεσίας στο δίκαιο των Ευρωπαϊκών Κοινοτήτων (ΕΟΚ)». 2.Την απόφαση του Πρωθυπουργού και του Υπουργού Οικονομικών αριθ. 0.548/382/19.9.83 «ανάθεση αρμοδιοτήτων στους Υφυπουργούς Οικονομικών», αποφασίζουμε: Άρθρ.1.-Αρμόδια τελωνειακή αρχή για την έγκριση εισαγωγής εμπορευμάτων (πρώτων και βοηθητικών υλών) με το καθεστώς της τελειοποίησης για επανεξαγωγή, ορίζεται η τελωνειακή περιφέρεια στη χωρική αρμοδιότητα της οποίας βρίσκονται οι εγκαταστάσεις (βιομηχανία-βιοτεχνία) των ενδιαφερομένων, στις οποίες θα πραγματοποιούνται οι εργασίες τελειοποίησης. Άρθρ.2.-1.Η έγκριση εισαγωγής εμπορευμάτων με το καθεστώς της τελειοποίησης για επανεξαγωγή θα χορηγείται με απόφαση του Προϊσταμένου της παραπάνω τελωνειακής Περιφέρειας και αφού υποβληθεί από τον ενδιαφερόμενο ΑΙΤΗΣΗ-ΔΗΛΩΣΗ διατυπωμένη στο έντυπο που έχει προβλεφθεί για το σκοπό αυτό. 2.Έγκριση απαιτείται σε κάθε περίπτωση που τα εμπορεύματα είναι προέλευσης τρίτων, προς την ΕΟΚ, χωρών, καθώς και στην περίπτωση που τα εμπορεύματα αυτά είναι μεν προέλευσης χωρών ΕΟΚ, αλλά και δεν έχουν καθορισθεί γι’ αυτά οι συντελεστές απόδοσης ή γενικότερα ο τρόπος πίστωσής τους. Άρθρ.3.-1.Η έγκριση χορηγείται χωρίς να απαιτείται κατ’ αρχήν η προσκόμιση, από τους ενδιαφερομένους, στοιχείων που να αποδεικνύουν ότι δεν βλάπτονται τα συμφέροντα των κοινοτικών παραγωγών. Τα στοιχεία αυτά υποχρεούνται να τα προσκομίσουν οι ενδιαφερόμενοι όταν τους ζητηθούν μεταγενέστερα και ύστερα από σχετική διαταγή μας. 2.Η χορηγηθείσα έγκριση ανακαλείται εφόσον αποδειχθεί ότι, ο λόγος που δήλωσε ο ενδιαφερόμενος για την εισαγωγή των εμπορευμάτων από τρίτη χώρα και στον οποίο λόγο στηρίχθηκε η απόφαση  που χορήγησε την έγκριση αυτή, δεν ανταποκρίνεται στην πραγματικότητα και κατά συνέπεια βλάπτονται τα κοινοτικά συμφέροντα από την εισαγωγή αυτή. 3.Η ανάκληση της έγκρισης θα γίνεται από την τελωνειακή περιφέρεια που τη χορήγησε και ύστερα από δική μας διαταγή. Άρθρ.4.-1.Έγκριση εισαγωγής εμπορευμάτων με το καθεστώς της τελειοποίησης για επανεξαγωγή δεν χορηγείται, εφόσον τα παραπάνω εμπορεύματα ανήκουν στην κατηγορία των γεωργικών προϊόντων, για την εισαγωγή των οποίων απαιτείται πάντοτε σύμφωνη γνώμη της υπηρεσίας μας. 2.Έγκριση επίσης δεν χορηγείται για εμπορεύματα που έχουν γίνει ή θα γίνονται γνωστοί οποιοιδήποτε περιορισμοί με σχετικές διαταγές μας εκτός αν προηγηθεί και γι’ αυτά σύμφωνη γνώμη της υπηρεσίας μας. 3.Οι περιορισμοί των προηγουμένων παραγράφων δεν ισχύουν για εμπορεύματα προέλευσης χωρών ΕΟΚ. Άρθρ.5.-1.Η αρμόδια Τελωνειακή Περιφέρεια ύστερα από την υποβολή αυτή της ΑΙΤΗΣΗΣΔΗΛΩΣΗΣ από τον ενδιαφερόμενο και πριν από την έκδοση της απόφασης για τη χορήγηση της σχετικής έγκρισης, προβαίνει στις απαραίτητες ενέργειες για τη συγκρότηση της επιτροπής (συνεργείου) έρευνας, προκειμένου να καθοριστούν οι συντελεστές απόδοσης οι οποίοι θα αναφερθούν στην υπό έκδοση απόφαση. 2.Εφόσον συντρέχουν σοβαροί λόγοι άμεσης παράδοσης των εμπορευμάτων, η απόφαση, με την οποία θα εγκρίνεται η εισαγωγή τους, μπορεί να εκδίδεται χωρίς να περιλαμβάνει τους συντελεστές απόδοσης, οι οποίοι θα καθορίζονται με μεταγενέστερη απόφαση όταν θα έχει περατωθεί η έρευνα και έχει υποβληθεί η σχετική έκθεση από τη συγκροτηθείσα επιτροπή. Άρθρ.6.-Η απόφαση με την οποία εγκρίνεται η εισαγωγή εμπορευμάτων με το καθεστώς της τελειοποίησης για επανεξαγωγή κοινοποιείται στην αρμόδια Τελωνειακή Δ/νση του Υπουργείου Οικονομικών, μαζί με αντίγραφο της σχετικής έκθεσης έρευνας με βάση την οποία καθορίστηκαν οι συντελεστές απόδοσης ή γενικότερα ο τρόπος πίστωσης που περιλαμβάνονται στην παραπάνω απόφαση. Άρθρ.7.-Η ισχύς της παρούσας απόφασης αρχίζει την 1η Μαρτ. 1984. Άρθρ.8.-Η απόφαση αυτή να δημοσιευτεί στην Εφημερίδα της Κυβέρνησης. (Αντί για τη σελ. 22,19(α) Σελ. 22,19(β) Τεύχος Θ73-Σελ. 103 - 51 Τελωνειακή Διαίρεση 30.Α.β.13